Mugabe waarsku teen wit boere wat terugkeer na plasePres. Robert Mugabe van Zimbabwe tydens ‘n vorige geleentheid. Mugabe (91) het by die jaarlikse glanskonferensie van die Zanu-PF by die Victoriawaterval gepraat en die party gewaarsku om lugtig te wees vir kollegas wat wit boere teruglaat op die grond. “Die setlaars wat ons grond gevat het, is besig om terug te kom. Hulle gaan na die hoofman toe en sê ons wil julle help omdat julle nie trekkers het nie en dan stem die hoofman in. Daar is baie sulke slinkse boere, omtrent in elke provinsie,” het Mugabe aan die 5 000 afgevaardigdes by die konferensie gesê. Hy het verwys na “een van die grootste skuldiges”, volgens hom Ray Kaukunde, voormalige kabinetminister en lojale volgeling van die voormalige adjunkpresident Joice Mujuru, wat vroeër vanjaar uit Zanu-PF geskors is. “Faksievorming vreet aan die party en veroorsaak chaos; ons sal dit nie toelaat om voort te gaan nie,” het Mugabe gesê. “Die weermag, polisie en intelligensie is nou ook betrokke en ook verdeeld. Kom ons staak dit.” Ondanks die droogte en die dringende behoefte aan voedselhulp, is daar aan Zanu-PF-afgevaardigdes gesê Zimbabwe het mielies ingevoer en het genoeg voorraad vir minstens die volgende 10 maande. Mike Bimha, die minister van nywerheid, het gesê ondanks kragonderbrekings van 18 uur per dag, is dit nie net slegte nuus uit Zimbabwe nie. Hy het daarna ŉ lang lys van maatskappyname voorgelees wat glo die afgelope jaar herleef en ontstaan het danksy oordeelkundige bestuur. Weg van die mikrofone het lede, van wie die meeste in die staatsdiens, gesê hulle is bekommerd omdat hulle nog nie hulle jaarlikse bonusse ontvang het nie. Patrick Chinamasa, minister van finansies, was ná Mugabe aan die woord, maar het nie ŉ woord oor staatsamptenare se bonusse gerep nie.